钦定古今图书集成/明伦汇编/官常典/第201卷 > 乐彦玮
## 钦定古今图书集成/明伦汇编/官常典/第201卷 > 乐彦玮

按《旧唐书》本传：彦玮，雍州长安人。显庆中，为给事中。
时故侍中刘洎之子诣阙上言：“洎贞观末为褚遂良
所谮，枉死称冤，请雪。中书侍郎李义府又左右之。高
宗以问近臣，众希义府之旨，皆言其枉。彦玮独进曰：
‘刘洎大臣，举措须合轨度。人主暂有不豫，岂得即拟
负国？先朝所责，未是不惬。且国君无过举，若雪洎之
罪，岂可谓先帝用刑不当乎’？”帝然其言，遂寝其事。彦
玮寻丁忧，起为唐州刺史。及入辞，高宗记其言直，复
拜东台舍人，累迁西台侍郎、同东西台三品。乾封元
年，代刘仁轨为大司宪，官名复旧，改为御史大夫。上
元三年卒，赠秦州都督。永昌年，以子思晦贵重，赠扬
州大都督。思晦，则天时官至鸾台侍郎，兼检校天官
尚书、同凤阁鸾台三品。为酷吏所杀。